少馮約同趙伯山飲贈伯山
作者：吳則禮
朝代：宋

paragraphs: 頃聞趙伯山，亦復哦其詩。
今者得會面，真能解人頤。
往時黄宜州，句法天下奇。
平生老婆相，不救枯腸饑。
或架屋下屋，辛苦僅得皮。
君看趙伯山，獨將聖僧騎。
維舟都梁岸，捉手那復疑。
歡然悅情話，似有宿昔期。
吾友呂少馮，辦此一笑嬉。
莫論夜如何，明發當語誰。